CELEX: 32005R1624
Language: el
Date: 2005-10-04
Title: Κανονισμός (ΕΚ) αριθ. 1624/2005 της Επιτροπής, της 4ης Οκτωβρίου 2005, για παρέκκλιση από τον κανονισμό (ΕΚ) αριθ. 866/2004 του Συμβουλίου όσον αφορά τη διέλευση εσπεριδοειδών από τη διαχωριστική γραμμή στην Κύπρο

5.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 259/17
            
         ΚΑΝΟΝΙΣΜΌΣ (ΕΚ) αριθ. 1624/2005 ΤΗΣ ΕΠΙΤΡΟΠΉΣ
   της 4ης Οκτωβρίου 2005
   για παρέκκλιση από τον κανονισμό (ΕΚ) αριθ. 866/2004 του Συμβουλίου όσον αφορά τη διέλευση εσπεριδοειδών από τη διαχωριστική γραμμή στην Κύπρο
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 866/2004 του Συμβουλίου, της 29ης Απριλίου 2004, για το καθεστώς βάσει του άρθρου 2 του Πρωτοκόλλου αριθ. 10 της πράξης προσχώρησης (1), και ιδίως το άρθρο 4 παράγραφος 2 δεύτερο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 παράγραφος 2 πρώτο εδάφιο του κανονισμού (ΕΚ) αριθ. 866/2004, εμπορεύματα τα οποία παράγονται εξ ολοκλήρου στις ευρισκόμενες εκτός του αποτελεσματικού ελέγχου της Κυβέρνησης της Κυπριακής Δημοκρατίας περιοχές ή τα οποία έχουν υποστεί την τελευταία, ουσιαστική, οικονομικά δικαιολογημένη μεταποίηση ή επεξεργασία σε επιχείρηση εξοπλισμένη για το σκοπό αυτό στις εν λόγω περιοχές, δεν υπόκεινται σε δασμούς ή επιβαρύνσεις ισοδυνάμου αποτελέσματος όταν εισάγονται στις περιοχές που τελούν υπό τον αποτελεσματικό έλεγχο της κυβέρνησης της Κυπριακής Δημοκρατίας, υπό την προϋπόθεση ότι δεν είναι επιλέξιμα για επιστροφές κατά την εξαγωγή ή για μέτρα παρέμβασης.
            
         
               (2)
            
            
               Το άρθρο 4 παράγραφος 2 του κανονισμού (ΕΚ) αριθ. 866/2004 τροποποιήθηκε από τον κανονισμό (ΕΚ) αριθ. 293/2005 του Συμβουλίου (2) προκειμένου να επεκταθεί η πρόσβαση στο προαναφερόμενο καθεστώς ατελούς εισαγωγής, κατά περίπτωση, σε ορισμένα προϊόντα που είναι επιλέξιμα για επιστροφές κατά την εξαγωγή ή για μέτρα παρέμβασης, εφόσον εφαρμόζονται όροι και ρυθμίσεις για την εν λόγω πρόσβαση ώστε να διασφαλίζεται η αποτελεσματική προστασία των οικονομικών συμφερόντων της Κοινότητας.
            
         
               (3)
            
            
               Η διευκόλυνση της διακίνησης των εσπεριδοειδών θα συμβάλει στη διαδικασία οικονομικής ανάπτυξης των ευρισκόμενων εκτός του αποτελεσματικού ελέγχου της κυβέρνησης της Κυπριακής Δημοκρατίας περιοχών, δεδομένου του ενδιαφέροντος των οικονομικών παραγόντων της Κύπρου για την εμπορική διάθεση στην αγορά της Κοινότητας εσπεριδοειδών παραγόμενων σε αυτές τις περιοχές.
            
         
               (4)
            
            
               Ο κανονισμός (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (3), ο κανονισμός (ΕΚ) αριθ. 2202/96 του Συμβουλίου, της 28ης Οκτωβρίου 1996, περί καθεστώτος ενίσχυσης των παραγωγών ορισμένων εσπεριδοειδών (4) και ο κανονισμός (ΕΚ) αριθ. 2111/2003 της Επιτροπής, της 1ης Δεκεμβρίου 2003, σχετικά με λεπτομέρειες εφαρμογής του κανονισμού (ΕΚ) αριθ. 2202/96 του Συμβουλίου περί καθεστώτος ενίσχυσης των παραγωγών ορισμένων εσπεριδοειδών (5) προβλέπουν ελέγχους της συμμόρφωσης με τους κοινοτικούς κανόνες στον κλάδο των οπωροκηπευτικών. Σύμφωνα με τους εν λόγω κανονισμούς, η κυβέρνηση της Κυπριακής Δημοκρατίας οφείλει να εξασφαλίσει, μέσω κατάλληλων ελέγχων, ότι τα προϊόντα που καλύπτονται από τον παρόντα κανονισμό δεν είναι επιλέξιμα για επιστροφές κατά την εξαγωγή ή για μέτρα παρέμβασης.
            
         
               (5)
            
            
               Δεδομένου ότι το επίπεδο των επιστροφών κατά την εξαγωγή που καταβάλλονται για την εξαγωγή εσπεριδοειδών από την Κοινότητα είναι χαμηλό, ο κίνδυνος απάτης στο πλαίσιο των μέτρων που προβλέπονται στον παρόντα κανονισμό είναι περιορισμένος. Η κυβέρνηση της Κυπριακής Δημοκρατίας οφείλει, εντούτοις, να διασφαλίσει τη συμμόρφωση με τον κανόνα της κοινοτικής καταγωγής όπως αυτός προβλέπεται στη δεύτερη περίπτωση της παραγράφου 9 του άρθρου 35 του κανονισμού (ΕΚ) αριθ. 2200/96 και στην παράγραφο 2 του άρθρου 11 του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα (6).
            
         
               (6)
            
            
               Σύμφωνα με το άρθρο 8 του κανονισμού (ΕΚ) αριθ. 1480/2004 της Επιτροπής, της 10ης Αυγούστου 2004, για τον καθορισμό ειδικών κανόνων όσον αφορά τα εμπορεύματα που εισέρχονται από τις περιοχές που ευρίσκονται εκτός του αποτελεσματικού ελέγχου της κυβέρνησης της Κυπριακής Δημοκρατίας στις περιοχές στις οποίες η κυβέρνηση ασκεί αποτελεσματικό έλεγχο (7), το Τουρκοκυπριακό Εμπορικό Επιμελητήριο και οι αρχές της Κυπριακής Δημοκρατίας ανακοινώνουν στην Επιτροπή τα στοιχεία που επιτρέπουν στην Επιτροπή να παρακολουθεί τις ροές των εμπορευμάτων που διέρχονται την «πράσινη γραμμή».
            
         
               (7)
            
            
               Κατά συνέπεια, δεν φαίνεται αναγκαίο να καθορισθούν περαιτέρω προϋποθέσεις για την ατελή πρόσβαση των εσπεριδοειδών που προέρχονται από τις περιοχές που ευρίσκονται εκτός του αποτελεσματικού ελέγχου της κυβέρνησης της Κυπριακής Δημοκρατίας.
            
         
               (8)
            
            
               Τα προβλεπόμενα στον παρόντα κανονισμό μέτρα είναι σύμφωνα με τη γνώμη της διαχειριστικής επιτροπής νωπών οπωροκηπευτικών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση από το πρώτο εδάφιο της παραγράφου 2 του άρθρου 4 του κανονισμού (ΕΚ) αριθ. 866/2004, τα εσπεριδοειδή που διέρχονται από τη γραμμή κατά την έννοια του εν λόγω κανονισμού και υπάγονται στον κωδικό ΣΟ 0805 δεν θα υπόκεινται σε δασμούς ή επιβαρύνσεις ισοδυνάμου αποτελέσματος.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Οκτωβρίου 2005.
      
         
            Για την Επιτροπή
         
         Mariann FISCHER BOEL
         
            Μέλος της Επιτροπής
         
      
   
   
      (1)  ΕΕ L 161 της 30.4.2004, σ. 128· κανονισμός όπως τροποποιήθηκε τελευταία από τον κανονισμό (ΕΚ) αριθ. 1283/2005 της Επιτροπής (ΕΕ L 203 της 4.8.2005, σ. 8).
   
      (2)  ΕΕ L 50 της 23.2.2005, σ. 1.
   
      (3)  ΕΕ L 297 της 21.11.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 47/2003 (ΕΕ L 7 της 11.1.2003, σ. 64).
   
      (4)  ΕΕ L 297 της 21.11.1996, σ. 49· κανονισμός όπως τροποποιήθηκε τελευταία από την πράξη προσχώρησης του 2003.
   
      (5)  ΕΕ L 317 της 2.12.2003, σ. 5.
   
      (6)  ΕΕ L 102 της 17.4.1999, σ. 11· κανονισμός όπως τροποποιήθηκε τελευταία από τον κανονισμό (ΕΚ) αριθ. 671/2004 (ΕΕ L 105 της 14.4.2004, σ. 5).
   
      (7)  ΕΕ L 272 της 20.8.2004, σ. 3.